Brittisivusto listasi maailman upeimmat huoltoasemat – Niemenharju vei voiton

Maailman upein huoltoasema löytyy Nelostien varrelta Keski-Suomen Pihtiputaalta, arvioi brittiläinen arkkitehtuurisivusto.

Brittilehti valitsi Niemenharjun maailman upeimmaksi huoltoasemaksi. Marc Goodwin

Eriikka Hienola

Brittiläinen arkkitehtuuri- ja designsivusto Design Curial on listannut maailman kymmenen upeinta huoltoasemaa. Listan sijalle yksi nousi Pihtiputaan Niemenharjun huoltoasema Suomesta.

Koska huoltoasema sijaitsee vilkkaan Etelä-Kreikasta aina Norjan pohjoisimpiin osiin asti kulkevan Eurooppatie E75:n ja Suomen Nelostien varrella, kiitettiin Niemenharjua lumoavaksi rauhoittumispaikaksi Kolima-järven rannalla.

"Asema ammentaa inspiraatiota ympäristöstään ja pitää huolta siitä, että se täydentää maisemaa", arviossa kehutaan.

Päärakennuksen kuvaillaan toimivan puskurina vilkkaan liikenteen ja luonnon välillä.

"Katoksen ja pylväiden ansiosta kävijä tuntee olevansa metsässä", arviointi jatkuu.

Puupalkinnonkin arkkitehtuuristaan saaneessa Niemenharjun huoltoasemassa arvostettiin lisäksi mustia tankkeja, jotka eivät varasta arkkitehtuurilta turhaa huomiota ja paikallista ja kestävää puunkäyttöä rakentamisvaiheessa – sekä tietenkin saunaa ja majoitushuoneita.

Vaikka listaus tehtiin huoltoasemista, tosiasiassa Niemenharju on matkailukeskus, jonka 1100-neliöiden päärakennuksen yläkerrasta löytyy kymmenen hotellihuonetta, kuljettajien taukotilat ja alakerrasta 120-paikkainen ravintola. Lisäksi matkailukeskuksesta löytyy myös viisi 20-neliöistä lomamökkiä ja karavaanarialue. Niemenharjun on suunnitellut Studio Puisto Arkkitehdit.

Muut yhdeksän parasta huoltoasemaa löytyivät Yhdysvaltain Oklahomasta Route 66:n varrelta, Georgian Batumista sekä Gorista, Espanjan San Agustin de Guadalixista läheltä Madridia, Belgian Orivalista, Leicestershirestä Iso-Britanniasta, Hollannin Houtenista sekä kaksi kappaletta Yhdysvaltain Los Angelesista.

Tältä Niemenhajun huoltoasema näyttää iltavalaistuksessa. Marc Goodwin